待旦
作者：蘇軾
朝代：宋

paragraphs: 夢破山骨冷，扶桑未放曉。
披衣坐虛堂，缺月猶皎皎。
揚泉漱寒冽，激齒冰雪繞。
百體喜堅壯，萬象覺清悄。
簪履事朝謁，神魂飛窅渺。
龕燈蚌珠剖，爐穗玉繩裊。
浮念恍已消，真庭諒非杳。
須臾霽霞起，赫奕射林表。
高樹引凉蟬，深枝啅棲鳥。
二蟲彼何爲，逐動自紛擾。
悠悠天宇內，豈復論大小。
覆盎舞醯雞，濃昏恣飛繞。
定知達觀士，方寸常了了。
世無陶靖節，此樂知者少。